Snacky

Snacky on suomalainen hampurilaisravintoloiden tuotemerkki ja aikoinaan useissa kaupungeissa toiminut drive-in-hampurilaiskioskiketju. Vuonna 1980 perustettu ketju toimi ensin vuoteen 1995 asti, uudelleen 2007–2015 ja jälleen vuodesta 2021 lähtien. 

Ketju ajautui konkurssiin vuonna 2015, ja sen omistaja tuomittiin törkeistä talousrikoksista vankeuteen ja viiden vuoden liiketoimintakieltoon. Snacky palasi vuonna 2021 jälleen takaisin, nyt tuoteryhmänä Ride Kitchen Oy:n virtuaaliravintolassa, josta voi ostaa Snacky-tuotteita Foodoran ja Woltin kautta. Lisäksi tuotemerkin omistavalla Snacky Oy:llä on kivijalkaravintola Espoon Mikkelässä, vuodesta 2024 lähtien purku-uhan alaisella Helsingin Ruskeasuon Teboililla ja vuodesta 2025 Neste-huoltamolla Helsingin Metsälässä.https://snacky.fi/snacky-metsala-avattu/

Historiaa
Snacky-hampurilaisketju toimi ensimmäisen kerran vuosina 1980–1995. Yrityksen perusti Fazer Cateringin markkinointipäällikkönä toiminut Pentti Hämeenheimo. Ensimmäinen Snacky aloitti Itäkeskuksessa Shellillä vuonna 1980. Ketjussa oli yhteensä 14 kaksikaistaista autogrilliä. Ne sijaitsivat Helsingissä, Espoossa, Vantaalla, Keravalla ja Hämeenlinnassa. Snackyn tuoteinnovaatioihin kuului ruishampurilainen. 1980-luvun lopulla yrityksellä oli myös perinteisempi ruokaravintola Sun Side uudessa pääkonttorissaan Herttoniemen yritysalueella.

Vuonna 1989 Snackyn osti Tuko-kaupparyhmään kuulunut Tukku Oy, myöhemmin nimillä Tukkuparti ja Sentra toiminut yritys, joka omisti tuolloin myös Spar-ketjun, Carrolsin ja Pizza Hutin Suomen-toiminnot. Oy Snacky Ab toimi Tukkupartin tytäryhtiönä ja franchise-yrittäjien päämiehenä. Myöhemmin Snacky oli osa Tukkupartin tytäryhtiötä Centramarketia. Snacky kuitenkin lopetettiin vuonna 1995, kun Oy Sentra Ab:ksi muuttunut Tukkuparti päätti keskittyä hampurilaisbisneksessä Carrolsiin. 
Snacky-tuotemerkin seuraava omistaja oli vuonna 2000 Sentran toimitusjohtajan tehtävästä Carrols-yrittäjäksi lähteneen Björn Westerholmin yhtiö Westica Partners, joka kuitenkin piti tuotemerkin pöytälaatikossa ilman toimintaa. Tammikuussa 2007 Snacky-merkin osti Jukka Niemisen ja Lennart Helakorven Burger Bakers Oy ja aloitti sillä jälleen liiketoiminnan.

Ketju toimi vuoteen 2015 asti franchise-periaatteella. Uudistetun konseptin Snackyjä oli yhdeksän, joista neljä sijaitsi Helsingissä, kaksi Vantaalla ja Espoossa, Tampereella sekä Oulussa yksi kussakin.Hampurilaisketju Snacky palaa Helsinkiin, Taloussanomat 12.4.2012. Viitattu 29.1.2017.Snacky: Yhteystiedot  Viitattu 18.12.2014

Snackyn tuotteista ”Poliisi” oli kerroshampurilainen, joka sisälsi muun muassa paistetun kananmunan, kun taas ”Taksi”-hampurilainen sisälsi ananasta. ”Pressa”-hampurilaisessa oli muun muassa pekonia ja paistettu muna, ja ”Heavy Monster” oli jättimäinen kerroshampurilainen. 

Snacky tunnettiin räväkästä ja loppuaikoina toiminnan laajuuteen nähden suurisuuntaisesta markkinoinnistaan, johon kuului showpainia, bikineihin pukeutuneita autonpesijöitä, drive-in-elokuvia, tyttökalentereita ja ilmaisia kondomeja. Vuonna 2015 Mainonnan eettinen neuvosto moitti vähäpukeista Sara Sieppiä käyttänyttä mainosta naisia syrjiväksi ja hyvän tavan vastaiseksi. Mainonta ulottui pääkaupunkiseudun lisäksi muun muassa Thaimaan Hua Hinin avolavatakseihin. Vuoden 2015 jälkipuoliskolla yli puolet parin miljoonan euron liikevaihdosta kului markkinointiin, johon kuului muun muassa puolen tusinaa näyttävää mainoselokuvaa.snacky+mainos Haku snacky+mainos, YouTube. Viitattu 6.11.2021.

21. joulukuuta 2015 Snackyn omistanut Effect Investment Oy hakeutui konkurssiin. Ketjun toiminta loppui 18. maaliskuuta 2016, kun yrityksen toiminnalle ei löytynyt jatkajaa. Viimeinen Snacky -ravintola Helsingin Pihlajistossa sulkeutui elokuun lopussa 2016. Se toimi franchise-periaatteella, joten toiminta jatkui aina vuokrasopimuksen päättymiseen saakka.

 Talousrikokset 
Snacky-ketjun omistaja ja entinen toimitusjohtaja Jukka Pekka Edvard Nieminen tuomittiin maaliskuussa 2017 käräjäoikeudessa viiden ja puolen vuoden vankeusrangaistukseen useista törkeistä talousrikoksista. Nieminen oli nostanut Snackyn taustalla olleen Effect Investment Oy:n tileiltä 1,1 miljoonaa euroa. Hän oli myös saanut haltuunsa Snacky-ravintoloiden käteismyyntivaroja lähes 600 000 euroa. Kirjanpito oli jäänyt pääosin tekemättä ja yrityksen laskut maksamatta, mikä johti konkurssiin. Lisäksi Nieminen tuomittiin petoksista, jotka liittyivät valheellisiin kertomuksiin Snacky-ketjun laajentamisesta.Snacky-hampurilaisketjun Niemiselle petossyytteet, Iltalehti 9.1.2017. Viitattu 29.1.2017.Syyte: hampurilaisketjun toimitusjohtaja kahmi 1,8 miljoonaa , Ilta-Sanomat 23.1.2017. Viitattu 29.1.2017. Käräjäoikeus määräsi Niemisen menettämään lähes kolme miljoonaa euroa.

Hovioikeudessa vankeusrangaistus lyheni neljään ja puoleen vuoteen ja myös korvaussummat pienenivät hieman. Käräjäoikeuden langettama viiden vuoden liiketoimintakielto jäi kumoamatta. Syyttäjän mukaan Niemisen suunnitelma oli ollut muuttaa Australiaan rahojen haltuunoton jälkeen. Siellä Nieminen oli toiminut joitakin vuosia ravintolayrittäjänä jo vuosituhannen vaihteen paikkeilla.

 Uusi tuleminen 
Liiketoimintakieltonsa päätyttyä Jukka Nieminen on 2020-luvun puolivälissä jälleen mukana henkiin herätetyn Snackyn toiminnassa viestintävastaavana. Niemisen vaimon Elena Yanisin omistama ja tämän pojan Albert Yanisin toimitusjohtama yhtiö Hampurilainen Suomi Oy on vuokrannut Snacky Oy:ltä Snacky-tuotemerkin ja suunnittelee laajentumista parinkymmenen toimipisteen franchise-ketjuksi Uudenmaan ja Kanta-Hämeen alueille.

Heinäkuussa 2025 jalkapallotapahtuma Helsinki Cupin aikaan Snackyn mainosajoneuvo, amerikkalainen poliisiauto, näyttäytyi Käpylän Hesburgerin ja Burger Kingin pihoissa ja autokaistoilla. Snacky tekee yhteistyötä muun muassa iskelmälaulaja Meiju Suvaksen ja julkisuuden henkilö Adelaide Botty van den Bruelen kanssa.

Lähteet

Luokka:Suomalaiset pikaruokaketjut
Luokka:Talousrikollisuus
Luokka:Elintarvikealan tuotemerkit